A BIZOTTSÁG HATÁROZATA
(2009. július 3.)
a Tiszta Égbolt közös vállalkozás létrehozásáról szóló 71/2008/EK tanácsi rendelet I. melléklete 23. cikke (4) bekezdésének módosításáról
(az értesítés a C(2009) 5134. számú dokumentummal történt)
(2009/520/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Tiszta Égbolt közös vállalkozás létrehozásáról szóló, 2007. december 20-i 71/2008/EK tanácsi rendeletre (1) és különösen annak I. melléklete 24. cikkének (2) bekezdésére,
tekintettel a Tiszta Égbolt közös vállalkozás irányító testülete által 2008. október 10-én jóváhagyott módosítástervezetre,
mivel:
(1)
A Tiszta Égbolt közös vállalkozás irányító testülete által jóváhagyott és benyújtott módosítástervezet a 71/2008/EK tanácsi rendelet I. melléklete 23. cikke (4) bekezdésének olyan értelmű módosítását kezdeményezi, amely lehetővé teszi, hogy a támogatási megállapodás a hozzáférési jogokat ne csak a kutatási, hanem a kereskedelmi célú felhasználás tekintetében is meghatározza.
(2)
Ez a módosítás indokolt, és nem érinti a Tiszta Égbolt közös vállalkozás alapszabályának érdemi elemeit, hiszen a 71/2008/EK rendelet 15. cikke értelmében a Tiszta Égbolt közös vállalkozás szellemi tulajdonjogokkal kapcsolatos politikája az 1906/2006/EK európai parlamenti és tanácsi rendeletben (2) megállapított elveken alapul, amelyek szerint a felhasználási célú hozzáférési jogok a kereskedelmi hasznosításra is kiterjednek, és nemcsak a tudás létrehozását, de annak hasznosítását is kívánatos elősegíteniük (vö. 71/2008/EK rendelet (29) preambulumbekezdés és I. melléklet 23. cikk (2) bekezdés),
ELFOGADTA EZT A HATÁROZATOT:
1. cikk
A 71/2008/EK rendelet I. melléklete 23. cikkének (4) bekezdése helyébe a következő szöveg lép:
„(4) A Tiszta Égbolt közös vállalkozással támogatási megállapodást kötő jogalanyokra vonatkozó, hozzáférési jogokkal és engedélyekkel kapcsolatos feltételeket a projekt végrehajtásához szükséges meglévő és új ismeretek és jogok, valamint a meglévő ismeretek és jogok felhasználásához szükséges új és meglévő ismeretek és jogok vonatkozásában a támogatási megállapodásban kell rögzíteni.”
2. cikk
E határozat címzettje a Tiszta Égbolt közös vállalkozás:
Tiszta Égbolt közös vállalkozás
Liam Breslin címén
Európai Bizottság - DG RTD
a Tiszta Égbolt közös vállalkozás ideiglenes ügyvezető igazgatója
CDMA 04/166
BE-1049 Brüsszel
Kelt Brüsszelben, 2009. július 3-án.